‘Oom’, pienk reddingsboei red 2 tieners uit see | Netwerk24
‘Oom’, pienk reddingsboei red 2 tieners uit see
Deur Cara-Lee Dorfling 14 Januarie 2020 17:45
Die dapperheid van ’n “oom” en ’n pienk reddingsboei van die Nasionale Seereddingsinstituut (NSRI) het tot die redding van twee tienerseuns by Oesterbaai gelei.
Lodewyk van Rensburg (regs), bevelvoerder van die Nasionale Seereddingsinstituut se kantoor in Oesterbaai, glimlag breed saam met Ricardo Kettledas (links), wat Maandag gehelp het om twee tienerseuns met hul pienk reddingsboei te red.
Die seuns, albei 14 jaar oud, het Maandagmiddag in die moeilikheid beland toe hulle deur ’n sleurstroom in die see by Oesterbaai se hoofstrand, net duskant Humansdorp in die Oos-Kaap, meegesleur is.
Hulle was deel van ’n groep van drie tieners en drie kinders wat omstreeks 13:30 saam met hul oom, Ricardo Kettledas (29), geswem het.
Die kinders het in die vlakwater geswem en hulle kon uitkom toe die sleurstroom hulle begin intrek.
Kettledas en een van die tieners het ook uitgeswem, maar die ander twee tienerseuns kon nie.
Kettledas het die pienk boei, wat die NSRI op verskeie strande beskikbaar stel, gegryp en daarmee die see in geswem.
Luidens die NSRI se verklaring het hulle kort daarna by die strand ondersoek ingestel nadat hulle inligting ontvang het oor iemand wat die pienk boei gebruik.
Kettledas kon intussen een van die twee tieners veilig uit die see kry, maar hy was bewusteloos.
Lodewyk van Rensburg, NSRI-bevelvoerder van die Oesterbaai-kantoor, het kort daarna op die toneel opgedaag. Terwyl hy die tienerseun gehelp het, is hy ingelig dat die tweede tienerseun steeds in die branders vermis word.
Van Rensburg het in die verklaring gesê hy het geweet bykomende NSRI-lede was na die strand onderweg en daarom het hy besluit om die tiener in die sorg van omstanders te laat, terwyl hy saam met Kettledas na die tweede vermiste tiener in die see gaan soek het.
Hulle het dié tiener kort daarna bewegingloos agter die branders gevind en hom met behulp van die pienk boei strand toe gebring.
Op die strand het Van Rensburg met mond-tot-mond-asemhaling begin. Hy het toe geen polsslag gehad of asemgehaal nie.
’n Ligte polsslag is sekondes later gevoel, waarna die seun met die aankoms van paramedici na ’n plaaslike hospitaal gehaas is. Hy is later na die waakeenheid van ’n hospitaal in Port Elizabeth oorgeplaas.
Ook die eerste tiener, wat deur Kettledas gered is, is in ’n ernstige toestand in die hospitaal opgeneem.
Van Rensburg het Kettledas vir sy hulp bedank.
Maandag se voorval het die aantal mense wat met behulp van ’n pienk reddingsboei gered is, tot 56 opgestoot.
Meer oor: Ricardo Kettledas | Oesterbaai | Nsri | Pienk Reddingsbooi | Sleurstroom | Tieners Gered | Twee Tieners Gered
DiCaprio red man ná 11 uur uit die see